कनक तिवारी | फेसबुक: छत्तीसगढ़ में आदिवासी जशपुर इलाके से शुरू कर जगह जगह एक नए किस्म की चुनौती सत्ता स्वभाव को देने लालायित हो रहे है. इसे पत्थलगड़ी अभियान का लोकप्रिय नाम मिल गया है. वे पत्थर गाड़कर आदिवासी इलाके की सरहद तय करते हैं. नहीं चाहते कि उस इलाके में मौजूदा सत्ता मशीनरी का दखल हो. वे आंतरिक प्रशासन और खुद के अनुशासन के जरिए प्रबंधन के नए आयाम ढूंढ़ना कहना चाहते हैं. आदिवासी अस्मिता इतिहास की चिनगारी की तरह बार बार कौंधती देखी गई है. छत्तीसगढ़ में तो नारायण सिंह नामक आदिवासी जमींदार ने ही अंग्रेजी जुल्म के खिलाफ शहादत देकर बगावत का बिगुल फूंका था. उसके अतिरिक्त भी बस्तर में गुंडाधूर, डोंगरगांव में रामाधीन गोंड़, चौकी के लाल श्याम शाह जैसे कई आदिवासी जनायनक हुए हैं. वे अपने अधिकारों के लिए खून पसीना बहाने तक को प्रतिबद्ध रहे हैं. यह हो सकता है कि मौजूदा आदिवासी जुगनू की चमक की तरह प्रतिरोध का एक प्रतीक बनकर रहें. उसे सत्ता और समाज के हाशिए पर रखकर खारिज नहीं किया जाना चाहिए. राजनीति के पचड़े में पड़े बिना सरकार का दृष्टिकोण जिरह और जांच मांगता है. मुख्यमंत्री ने आसानी से कह दिया पत्थलगड़ी अभियान के पीछे ईसाई मिशनरियों का हाथ है.